তাঁকে কোচের পদ থেকে ছেঁটে ফেলার আনুষ্ঠানিক ঘোষণা এখন শুধু সময়ের অপেক্ষা। কিন্তু তার আগেই পাকিস্তান দলের কোচের দায়িত্ব থেকে সরে দাঁড়ানোর প্রস্তাব বোর্ড কর্তাদের দিয়েই ফেললেন ওয়াকার ইউনিস। মঙ্গলবারই পাক কোচ দেখা করতে গিয়েছিলেন পাক ক্রিকেট বোর্ডের চেয়ারম্যান শাহরিয়র খানের সঙ্গে। টি-টোয়েন্টি বিশ্বকাপে  ক্রিকেটারদের পারফরম্যান্স সংক্রান্ত গোপন রিপোর্টও জমা দিয়েছেন। পাক সংবাদমাধ্যমের খবর, সেই রিপোর্টে ক্রিকেটারদের নেতিবাচক মানসিকতা নিয়ে বিস্তারিত ব্যাখ্যাই দিয়েছেন প্রাক্তন পাক তারকা।টি-টোয়েন্টি বিশ্বকাপ চলাকালীনই পাক ড্রেসিংরুমেরর অন্তর্দ্বন্দ্ব প্রকাশ্যে চলে এসেছিল মোহালিতে অস্ট্রেলিয়ার বিরুদ্ধে হারের পর। কোচ ওয়াকারের সঙ্গে তর্কেও জড়িয়ে পড়েছিলেন আফ্রিদি। ভবিষ্যৎ কী হতে চলেছে, তা বুঝে নিয়েই ওয়াকার এই গোপন রিপোর্টে বিস্তারিতভাবে দলের অন্দরমহলের অবক্ষয় নিয়ে তাঁর মতামত জানিয়েছেন। তিনি নাকি এমনও লিখেছেন যে, গেমপ্ল্যান নিয়ে তাঁর পরামর্শকে মাঠে নেমে কাজে লাগানোর মতো ক্ষমতাই অধিকাংশ ক্রিকেটারের নেই। শুধু তাই নয়। শাহিদ আফ্রিদির নেতৃত্বের ধরন নিয়েও তিনি খু‌শি হতে পারেননি। রিপোর্টে ওয়াকার নাকি এমনও জানিয়েছেন যে, দল পরিচালনা করার দক্ষতাই নেই আফ্রিদির। পাশাপাশি দলের বেশ কিছু সিনিয়র ক্রিকেটারের শরীরীভাষা নিয়েও তিনি উষ্মাপ্রকাশ করেছেন রিপোর্টে। পিসিবি’র জনৈক আধিকারিক জানিয়েছেন, শুধু টি-টোয়েন্টি বিশ্বকাপ বলেই নয়। কোচ হিসাবে গত দু’বছরে দলের সার্বিক পারফরম্যান্সেরই ব্যাখ্যা রয়েছে সেই রিপোর্টে। সেই রিপোর্ট পাঠানো হবে বোর্ডের বিশেষ ফ্যাক্ট ফাইন্ডিং কমিটির কাছে। সেই কমিটির রায় জানার পরেই পাক বোর্ড পরবর্তী পদক্ষেপ করবে।যদিও সাংবাদিকদের সঙ্গে তা নিয়ে কোনও কথা বলেননি ওয়াকার। তিনি বলেছেন, ‘‘এই ব্যর্থতার দায়স্বীকার করে দেশবাসীর কাছে ক্ষমা চেয়ে নিচ্ছি। আমাকে কোচের পদ থেকে সরালে যদি পাক দলের মঙ্গল হয়, আমি তাতেও রাজি আছি। সিদ্ধান্ত নেবে পিসিবি।’’